LTFเงินทะลัก11เดือน2.6หมื่นล.
บัวหลวงแชมป์ยอดขยับ43%เพิ่มทุนรองรับ
14 ธ.ค. 2555

บัวหลวงแชมป์ยอดขยับ43%เพิ่มทุนรองรับ
เงินกองทุน LTF ทะลัก 11 เดือนแรก มูลค่าสินทรัพย์โต17.48% บลจ.บัวหลวง แชมป์ เงินเพิ่ม 43% ลุยเพิ่มทุนกองบัวหลวงหุ้นระยะยาว 1 หมื่นล้านรอรับเงินเข้าปลายปี 
ข้อมูลจากสมาคมบริษัทจัดการลงทุน รายงานว่า มูลค่าสินทรัพย์สุทธิ (เอ็นเอวี) ของกองทุนรวมหุ้นระยะยาว (LTF) ณ วันที่ 30 พ.ย. 2555 เพิ่มขึ้น 2.59 หมื่นล้านบาท หรือ 17.48% จากสิ้นปี 2554 โดยบริษัทหลักทรัพย์จัดการกองทุนรวม (บลจ.) บัวหลวง มีมูลค่าสินทรัพย์สุทธิเพิ่มขึ้น 9,294.59 ล้านบาท หรือ 43.31% มากที่สุดในอุตสาหกรรม และทำให้ส่วนแบ่งการตลาดเพิ่มขึ้นจาก 14.47% เป็น 17.66% อยู่ในอันดับ 3
ในขณะที่ บลจ.ที่มีอัตราการเพิ่มขึ้นของมูลค่าสินทรัพย์สุทธิอันดับรองลงมา คือ บลจ.กรุงศรี มูลค่าสินทรัพย์เพิ่มขึ้น 4,710.01 ล้านบาท หรือ 37.92% อันดับที่ 3 ได้แก่ บลจ.อเบอร์ดีน มูลค่าสินทรัพย์เพิ่มขึ้น 1,326.58 ล้านบาท หรือ 27.29% 
อันดับที่ 4 ได้แก่ บลจ.กรุงไทย มูลค่าสินทรัพย์เพิ่มขึ้น 1,016.98 ล้านบาท หรือ 26.39% อันดับที่ 5 คือ บลจ.ยูโอบี (ไทย) มูลค่าสินทรัพย์เพิ่มขึ้น 527.19 ล้านบาท หรือ 24.36%
อย่างไรก็ตาม หากพิจารณาจากมูลค่าสินทรัพย์ที่เพิ่มขึ้น บลจ.กสิกรไทย มีมูลค่าสินทรัพย์สุทธิเพิ่มขึ้นเป็นอันดับ 2 รองจาก บลจ.บัวหลวง โดยเพิ่มขึ้น 6,731.53 ล้านบาท คิดเป็นอัตราส่วนเพิ่มขึ้น 14.90%แต่ยังสามารถรักษาส่วนแบ่งการตลาดอันดับ 1 ไว้ได้ แม้ว่าส่วนแบ่งการตลาดลดลงจาก 30.47% เหลือ 29.80%
สำหรับ บลจ.ไทยพาณิชย์ ที่มีมูลค่าสินทรัพย์สุทธิมากเป็นอันดับ 2 ของอุตสาหกรรม แต่ในช่วง 11 เดือนแรกของปีมีมูลค่าสินทรัพย์เพิ่มขึ้นเพียง 402.13 ล้านบาท หรือ 1.02% เท่านั้น ทั้งยังทำให้ส่วนแบ่งการตลาดลดลงเหลือ 22.91% จาก 26.65% เมื่อสิ้นปี 2554 
ทั้งนี้ แหล่งข่าวเปิดเผยว่า มูลค่าสินทรัพย์ที่เพิ่มขึ้นส่วนหนึ่งเป็นเพราะผลดำเนินงานของกองทุนที่ปรับเพิ่มขึ้นตามภาวะตลาดหุ้นที่ปรับเพิ่มขึ้น โดย บลจ.บัวหลวง ทำผลงานได้ดีกว่าดัชนีตลาดหลักทรัพย์ที่เพิ่มขึ้น 30% นับตั้งแต่ต้นปี 
นอกจากนี้ยังสะท้อนให้เห็นว่าในการเลือกลงทุนนักลงทุนให้ความสำคัญกับผลการดำเนินงานที่ผ่านมากขึ้น เนื่องจาก บลจ.ที่มีมูลค่าสินทรัพย์เพิ่มขึ้นส่วนใหญ่มีผลดำเนินงานย้อนหลังที่ดี
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บลจ.บัวหลวง กล่าวว่า เมื่อวันที่ 12 ธ.ค. บริษัทได้รับอนุมัติจากสำนักงานคณะกรรมการ ก.ล.ต. เพื่อเพิ่มทุนจดทะเบียนของกองทุนเปิดบัวหลวงหุ้นระยะยาว อีก 1 หมื่นล้านบาท จาก 1.5 หมื่นล้านบาท เป็น 2.5 หมื่นล้านบาท หลังจากกองทุนมีกระแสตอบรับจากนักลงทุนที่ต้องการรับสิทธิลดหย่อนภาษีจำนวนมาก ทำให้มีเงินไหลเข้ามาลงทุนอย่างต่อเนื่อง ทั้งจากลูกค้าใหม่และลูกค้าเดิมที่ลงทุนต่อเนื่องตลอดช่วงที่ผ่านมา จนทำให้ขนาดกองทุนดังกล่าวเติบโตขึ้นอย่างต่อเนื่องโดยเฉพาะในช่วงไตรมาสสุดท้ายของปีนี้